Birthe Rønn Hornbech (V), 2001-05-23:
Jeg skal på Venstres vegne begrunde de stillede ændringsforslag.
Det værste element i udlændingeloven er som nævnt flere gange, at regeringen nu uden om det lokale demokrati og efter vores opfattelse også uden om det fængselsforlig, som er indgået bl.a. med Venstre, vil øse millioner og atter millioner kroner i Sandholmlejren.
Det forslag vil vi have ud
af lovforslaget, og derfor har vi stillet ændringsforslag om det.
Regeringen bruger som begrundelse, at man vi spærre de kriminelle asylsøgere inde.
Men når man spørger regeringen, hvor mange der egentlig vil blive tale om, så tier regeringen.
Til gengæld udtaler en af indenrigsministerens egne embedsmænd, at forslaget ikke vil få nogen større betydning, da det kun vil ramme ganske få.
Socialdemokratiet anfører i udvalgsbetænkningen, at forslaget har en signalvirkning.
Signalvirkning - det er jo noget man henviser til, når man godt ved, at forslaget ikke i sig selv har nogen virkning.
Men der er ikke engang signalvirkning i dette forslag.
Jeg må spørge: Følger man overhovedet ikke med?
Er man ikke klar over, hvad det er for nogle kriminelle asylsøgere, man har med at gøre?
Det er jo kriminelle asylsøgere, som selv siger, at et ophold i en lukket afdeling i Sandholmlejren er den rene luksus i forhold til, hvad de er vant til.
Det er fyrstelige forhold.
De skriver ligefrem hjem om det, har vi hørt i tv.
De skriver hjem og fortæller, hvor herligt der er i Danmark.
Men det vigtigste er jo at stille spørgsmålet: Hvorfor har regeringen brug for flere pladser til kriminelle asylsøgere?
Hvorfor sender man ikke asylsøgerne hjem?
Hvorfor skal de skatteplagede danskere blive ved med at betale til kriminelle asylsøgere, som overhovedet ikke er flygtninge?
Forslaget om at øse millioner i flere pladser til asylsøgere afslører den elendige udlændingepolitik.
Regeringen har totalt opgivet at indføre reelle stramninger.
De Radikale vil ikke noget.
Regeringen er bastet og bundet af det samarbejde.
Trods adskillige forsikringer fra statsministeren sker der ingenting.
Det eneste, regeringen kan finde på,
er at udvide antallet af pladser til kriminelle asylsøgere.
De kriminelle asylsøgere skal ikke for danske skattekroner ind bag tremmer.
Nej, de skal ud af landet, jo hurtigere, jo bedre.
Her er vi for alvor ved regeringens helt store problem.
På den en side siger regeringen, at der bliver færre asylsøgere, og på den anden side vil man have flere pladser.
Hvorfor er sagsbehandlingstiderne så lange?
Hvorfor fortsætter regeringen med i månedsvis, ja, i årevis at forsørge asylsøgere, der overhovedet ikke har noget at gøre i Danmark, fordi de ikke er flygtninge?
Det er jo forrykt.
Man burde aldrig have afskediget medarbejdere.
Man burde tværtimod løbende have ansat flere.
Det ville have været mere menneskeligt at udsende dem hurtigt, der overhovedet ikke skal være her. Og det er en utilgivelig anvendelse af skatteborgernes penge.
Enhver med blot en lille smule forstand kan jo sige sig selv, at det er langt billigere at ansætte folk til at behandle sagerne frem for at forsørge asylsøgere, der intet har at gøre i Danmark.
Regeringen forsøger at narre befolkningen til at tro, at indretningen af Sandholmlejren løser noget som helst problem.
Det gør det ikke.
Det er jo ikke alene de kriminelle asylsøgere, der er problemet.
Venstre kan ikke medvirke til et lovforslag, der har dette element i sig, at sagerne nu skal tage endnu længere tid, at vi skal bekoste endnu flere asylpladser frem for at få udsendt asylsøgere, der ikke skal være i Danmark.
Forslaget går som sagt i den stik modsatte retning af det, Venstre vil.
Flere pladser i Hotel Sandholm er en gravsten over denne regering.
Vi vil have nedlagt pladser, og det kan gøres ved at ekspedere sagerne hurtigere.
Længere sagsbehandlingstid kræver flere pladser.
Venstre vil hurtigere sagsbehandlingstider og dermed færre pladser.
Jo, regeringen udstiller med dette forslag til fulde, at man har opgivet at gøre andet ved tilstrømningen af asylsøgere end at forsøge at få flere og flere indkvarteret på trods af befolkningens protest.
Regeringen truer med tvang - i dette lovforslag over for Allerød Kommune, men i et brev til kommunerne trues disse over en bank.
Regeringen forlanger, at kommunerne skal tvinges til at løse de problemer, som regeringen har skabt.
Regeringen har givet op, for der er ingen, der vil have deres asylsøgere og flygtninge.
Med hensyn til regeringens stærkt opreklamerede stramninger er det jo sådan, at kriminelle asylsøgere allerede i dag kan frihedsberøves.
Ja, også asylsøgere, der ikke er kriminelle, kan af andre grunde i dag frihedsberøves.
Det har Venstre foreslået masser af gange, og vi har også fået presset regeringen til ændringer og stramninger gennem årene.
Det er jo også derfor, vi ved, at regeringens forslag ikke medfører yderligere mærkbare stramninger, hvilket som sagt bekræftes af regeringens egne embedsmænd til dagspressen.
Men så skal butikstyve kunne frihedsberøves, siger
regeringen.
Tja, hvor mange?
Hvorfor skal der være en beløbsgrænse på 500 kr.?
Hvorfor skal den familiefar, der stjæler madvarer for 501 kr.
frihedsberøves, når den unge enlige, der stjæler spiritus for 499 kr. ikke skal frihedsberøves?
Det kan vi ikke forstå, og vi tilslutter os i Venstre ændringsforslaget om, at der ikke skal være en beløbsgrænse.
Hvis regeringen stemmer for dette ændringsforslag, som er stillet af Det Konservative Folkeparti, så havde regeringen dog vist, at de har lidt vilje til at skærpe reglerne; men jeg tror ikke, regeringen gør det.
Regeringen vil jo heller ikke være med til at sørge for, at alle de tyvekoster, der ligger og flyder i asylcentrene, bliver taget i forvaring.
I det hele taget har man jo sagt, at man overhovedet ikke vil støtte alle de ideer, som Venstre har fremlagt som forslag her i Folketinget, og som ville kunne være med til at løse problemerne.
Nej, Venstres forslag vil man slet ikke diskutere.
Hvis man skal tro, hvad man har kunnet høre i tv i går og i dag, så foretrækker regeringen at få sit eget sminkede lig igennem med den yderste venstrefløj og med løsgængere på den yderste højrefløj.
Det er tilsyneladende regeringens parlamentariske situation, og den taler jo for sig selv.